*Proiect*

**Nota informativă la proiectul Legii**

**privind organizarea şi exercitarea profesiei de medic veterinar**

***Condițiile ce au impus elaborarea proiectului:***

Prezentul proiect de lege este elaborat în scopul consolidării cadrului instituţional şi creării condiţiilor organizatorice, economico-juridice favorabile exercitării profesiei de medic veterinar.

Proiectul de lege are ca scop remedierea omisiunilor şi prevederilor depăşite de ordin legislativ, identificate în procesul de implementare a Legii nr.221 din 19 octombrie 2007 privind activitatea sanitară veterinară.

Totodată promovarea acestui proiect de lege vine întru executarea prevederilor Hotărârii de Guvern nr. 890 din 20 iulie 2016 cu privire la aprobarea planului de acțiuni al Guvernului pentru anii 2016-2018.

***Principalele prevederi și elemente noi ale proiectului***

Ținând cont de legalizarea activităţii de medicină veterinară privată, reducerea considerabilă a numărului de medici veterinari de stat (cu cca 1500 persoane), concesionarea unor activităţi sanitar-veterinare medicilor veterinari împuterniciţi, actul legislativ nominalizat reglementează organizarea şi exercitarea profesiei de medic veterinar, stabileşte bazele juridice, condiţiile organizatorice şi formele de exercitare a profesiei de medic veterinar, cerinţele faţă de persoana care doreşte să practice profesia de medic veterinar, drepturile, obligaţiile şi responsabilităţile generale în cazul exercitării acestei profesii, criteriile pentru obţinerea gradelor profesionale în domeniile de activitate, precum şi atestarea medicilor veterinari în diferite profiluri profesionale, eliberarea certificatelor care confirmă gradul profesional de medic veterinar.

Actul nominalizat prevede crearea Colegiului Medicilor Veterinari din Republica Moldova care va ţine sub control aspectele fundamentale ale activităţilor sanitar veterinare, respectarea relaţiilor dintre medicii veterinari în timpul exercitării profesiei în diferite domenii de activitate, inclusiv medicină veterinară de liberă practică, va ţine evidenţa şi va efectua atestarea medicilor veterinari în diferite profiluri profesionale, va promova în grade profesionale şi va elibera certificate de confirmare a gradului profesional de medic veterinar. De asemenea, prevede elaborarea şi aprobarea Regulamentului de organizare şi funcţionare a Colegiului Medicilor Veterinari din Republica Moldova, Statutului medicului veterinar, Codului de Deontologie medicală veterinară, ale căror prevederi în toate domeniile de activitate specific veterinare sunt obligatorii în exercitarea profesiei de medic veterinar.

***Actul de analiză a impactului de reglementare:***

Prezentul act normativ nu are impact asupra activităţii de întreprinzător şi nu necesită elaborarea analizei impactului de reglementare

***Fundamentarea economico-financiară:***

Implementarea proiectul de Lege privind organizarea şi exercitarea profesiei de medic veterinar nu va necesita finanţare din buget.

***Autorii proiectului:***

Proiectul a fost elaborat de către Ministerul Agriculturii, Dezvoltării Regionale și Mediului.

***Rezultatele scontate:***

Constituirea Colegiului Medicilor Veterinari din Republica Moldova va influenţa pozitiv activităţile sanitar veterinare, va responsabiliza şi va încuraja esenţial practicarea profesiei de medic veterinar, inclusiv a medicilor veterinari de liberă practică.

Promovarea proiectului în cauză va conduce la creşterea continuă a nivelului de cunoştinţe şi profesionalism al medicilor veterinari, stabilirea unei armonii şi instituirea unei transparenţe reale în activitatea medicilor veterinari din diferite domenii de activitate şi, în consecinţă, la realizarea eficientă şi corectă a obiectivelor trasate pentru serviciul sanitar veterinar şi siguranţa alimentelor referitoare la asigurarea sănătăţii şi bunăstării animalelor, asigurarea sănătăţii publice, inofensivităţii produselor alimentare de origine animală, precum şi a protecţiei mediului ambiant.

În contextul celor expuse, considerăm oportun și necesar examinarea și aprobarea proiectului emis spre avizare.

**Ministru Vasile BÎTCA**

*Ex. Sergiu Balacci*

*Tel. 022-210-159*